બે બળીયા બાથે વળગે એમાં ત્રીજો ખાટે એવું સાંભળવા મળે અને વેપારના મામલામાં જોવા પણ મળે.હજી તો ટ્રેડ વૉરની શરૂઆત થઈ હોવાનું ચર્ચાય છે. આ ટ્રેડ વૉર વચ્ચે ભારત માટે ખૂબ જ આનંદના સમાચાર મળી રહ્યાં છે. અમેરિકા અને ચીન વચ્ચે ટ્રેડ વૉર ચાલી રહી છે, બંને બળિયા બાથે વળગ્યાં છે, આમાં બંને દેશોની ઈકોનોમીને નુકશાન થઈ રહ્યું છે. પણ અમેરિકા માને છે કે ‘નેશન ફર્સ્ટ’. તો સામે ચીન અમેરિકાને તેની ભાષામાં જ જવાબ આપી રહ્યું છે. અમેરિકા અને ચીન બંને ભલે વિકસિત દેશ હોય પણ બંને દેશોની આર્થિક સ્થિતિ ધીમેધીમે કથળી રહી છે. આ સમાચાર એ છે કે અમેરિકાએ ભારતને સ્ટ્રેટજિક ટ્રેડ ઓથોરાઈઝેશ-1(એસટીએ-1)ની યાદીમાં સામેલ કર્યું છે. તેનાથી ચીનને મોટો ઝટકો વાગશે તે નક્કી છે. અમેરિકા શા માટે આમ કરી રહ્યું છે, તેની ચર્ચા કરીશું. પણ ભારત માટે તો ગૌરવની વાત છે, અને આર્થિક વિકાસ અને પ્રગતિની દિશામાં નવા પગલા માંડવા બરાબર છે. તેમજ લશ્કરી તાકાત મજબૂત થશે, તે પણ છે.